Þingræður haldnar á Alþingi Íslendinga

Frsm. (Eyjólfur Konráð Jónsson) Hæstv. forseti. Þetta mál er einfalt í sniðum og hv. þdm. þekkja það raunar. Það hefur hlotið einróma afgreiðslu í Nd. Alþingis. Í athugasemdum segir að með þessu lagafrv. sé gerð tillaga um að fella úr gildi ákvæði laga um stjórn efnahagsmála o. fl. nr. 13/1979, um verðbætur á laun. Þessi ákvæði hafa ekki verið virk nú um tveggja ára skeið en þau mundu öðlast nú 1. júní gildi að nýju er bann við lögum nr. 71/1983 fellur úr gildi. Í samkomulagi stjórnarflokkanna frá í september í fyrra var talað um að framlengja þessu banni en nú er frá því horfið í samkomulagi við launþegasamtök og aðila vinnumarkaðarins þannig að um frjálsræði verði að ræða varðandi verðbætur á laun en ekki bann við verðbótum. Hv. fjh.- og viðskn. Ed. hefur einnig einróma samþykkt að mæla með samþykkt þessa frv. en eins og fram kemur í athugasemdum sem ég las hér upp áðan væri í öllu falli skemmtilegra að lög þessi öðluðust gildi fyrir 1. júní n. k. Þar sem ég veit að allir nm. í hv. fjh.- og viðskn. eru sammála um að greiða fyrir þessu máli legg ég til að reynt verði að afgreiða það sem lög frá Alþingi á nýjum fundi hér á eftir ef allir eru sammála um að veita til þess afbrigði.

Frsm. meiri hl. (Eyjólfur Konráð Jónsson) Hæstv. forseti. Þetta frv. er fylgifrv. með frv. sem þegar hefur verið afgreitt út úr þessari hv. deild og samþykkt, þ. e. gjald af tóbaksvörum. Það er talið eðlilegt að fá fyrst úr því skorið efnislega hvort deildin væri sammála þeirri breytingu á verslun ríkisins með áfengi og tóbak að tóbaksverslun yrði gefin frjáls. En af því leiðir að þá þarf að breyta lögum um verslun ríkisins með tóbak og áfengi sem verður þá „verslun ríkisins með áfengi“, enda heitir frv. það sem hér er til umr., frv. til laga um verslun ríkisins með áfengi. Efnisleg umr. hefur farið fram um þetta mál en eftir er að afgreiða formlega annað frv. Hv. fjh.- og viðskn. klofnaði um bæði málin, enda fylgdust þau að. Meiri hl. leggur til að frv. verði samþykkt en minni hl. hefur skilað séráliti.



Virðulegi forseti. Hér er um tvö frv. að ræða er fylgjast að. Annað frv. var afgreitt héðan úr deildinni fyrir nokkrum dögum síðan. Þá mælti ég fyrir hönd minni hl. fjh.- og viðskn. sem leggur til að báðum þessum frv. verði vísað til ríkisstj. með þeim rökum sem fram koma í áliti tóbaksvarnanefndar og í ályktun fundar starfsmanna heilbrigðisstéttanna og heilbrigðisráðuneytisins. En báðar þessar ályktanir og samþykktir ásamt fleiri ályktunum voru birtar sem fskj. með nál. Við sem skipum minni hl. n. erum fulltrúi Alþfl. hv. þm. Eiður Guðnason og fulltrúi Kvennalistans Sigríður Dúna Kristmundsdóttir sem var á þingi þegar nál. var skilað. Við leggjum sem sagt til með þeim rökum, sem við þegar höfum gert grein fyrir, að máli þessu verði vísað til ríkisstj.



Virðulegi forseti. Þegar þetta mál var lagt fram skorti ýmis veigamikil rök fyrir þeim ráðstöfunum sem frv. felur í sér. Allar upplýsingar, sem fram hafa komið við umfjötlun málsins í iðnn., benda til þess að rekstur sementsverksmiðjunnar hafi stórbatnað síðustu misseri og spáð er að sá bati haldi áfram við ríkjandi stjórnarhætti í fyrirtækinu. Ekki síst í ljósi þessa tel ég þetta frv. vera rökleysu, breytingu breytingarinnar vegna. Ég segi nei.



Virðulegi forseti. Í umr. um þetta frv. sem hér liggur fyrir hefur það komið fram að það skortir mikið á að nægileg samstaða sé um það og umsagnir hafa yfir höfuð verið neikvæðar frá þeim aðilum sem hlut eiga að máli. Ég tel óheppilegt að knýja frv. fram nú og segi því nei.



Herra forseti. Allshn. hefur fjallað um þetta frv., en það er samið í dóms- og kirkjumrn. í samráði við ráðgjafa rn. í hegningarlagamálum, Jónatan Þórmundsson prófessor, og við samningu frv. var einnig höfð hliðsjón af till. sem fram höfðu komið í hegningarlaganefnd. Í þessu frv. eru lagðar til breytingar á ýmsum greinum hegningarlaganna en einkum varða breytingarnar þó málefni þeirra sem afplána refsivist. Nefndin leggur til að frv. verði samþykkt óbreytt. Fjarstaddir afgreiðslu málsins voru Eyjólfur Konráð Jónsson og Stefán Benediktsson.